Oliy malaka toifasiga (bosh oʻqituvchi lavozimiga) ega boʻlgan pedagoglarni ijtimoiy qoʻllab-quvvatlash boʻyicha qoʻshimcha chora-tadbirlar toʻgʻrisida
(resolution, 2026-02-19)

Mamlakatimizda oʻqituvchi va ustozlik kasbining maqomi hamda nufuzini yanada oshirish, xususan, oliy malaka toifasiga (bosh oʻqituvchi lavozimiga) ega boʻlgan pedagoglarning yashash sharoitini yaxshilashda ularga qoʻshimcha moliyaviy imkoniyatlar yaratish orqali soha vakillarini tizimli qoʻllab-quvvatlash maqsadida Vazirlar Mahkamasi qaror qiladi: 1. 2026-yildan boshlab kamida 15 yil ish stajiga va oliy malaka toifasiga (bosh oʻqituvchi lavozimiga) ega boʻlgan pedagoglarga (keyingi oʻrinlarda — pedagoglar) Iqtisodiyot va moliya vazirligi tomonidan qayta moliyalashtiriladigan ipoteka kreditlari boshlangʻich badalining 25 foizini qoplab berish uchun Davlat budjetidan subsidiya ajratish tartibi joriy etilsin. 2. Quyidagilarni nazarda tutuvchi Uy-joy sotib olish uchun oliy malaka toifasiga (bosh oʻqituvchi lavozimiga) ega boʻlgan pedagoglarga subsidiya ajratish tartibi toʻgʻrisidagi nizom ilovaga muvofiq tasdiqlansin: subsidiya olish uchun ariza berish, ariza beruvchini ijtimoiy mezonlar boʻyicha baholash tartibi; baholash natijalarini koʻrib chiqish hamda ipoteka krediti boʻyicha subsidiyani hisoblash tartibi; ipoteka kreditini rasmiylashtirish va subsidiya ajratish tartibi. 3. Belgilansinki: a) subsidiya olish uchun arizalar Davlat xizmatlari markazlari va Yagona interaktiv davlat xizmatlari portali (keyingi oʻrinlarda — YIDXP) orqali qabul qilinadi hamda ushbu jarayondagi barcha xizmatlar bepul koʻrsatiladi; b) ipoteka krediti boshlangʻich badalining 25 foizi qonunchilik hujjatlarida belgilangan ipoteka kreditlarini qayta moliyalashtirishning eng koʻp miqdorlaridan kelib chiqib aniqlanadi; v) subsidiya olish uchun kelib tushgan arizalar “subsidiya.idm.uz” elektron platformasi orqali inson omilisiz koʻrib chiqiladi hamda subsidiyalar ishtirok etuvchi tijorat banklarining buyurtmanomalariga asosan Iqtisodiyot va moliya vazirligining “subsidyplatform.mf.uz” toʻlov platformasi orqali avtomatik tarzda toʻlab beriladi; g) ushbu qarorga muvofiq ajratiladigan subsidiyalarni moliyalashtirish uchun Davlat budjetidan har yili 200 mlrd soʻmgacha mablagʻ yoʻnaltiriladi. Bunda ushbu mablagʻlar: 2026-yilda respublika budjetining aholini uy-joy bilan taʼminlash dasturlarini moliyalashtirish xarajatlari doirasida; 2027-yildan boshlab respublika budjetining parametrlarida nazarda tutilgan holda moliyalashtiriladi. 4. Kambagʻallikni qisqartirish va bandlik vazirligi Maktabgacha va maktab taʼlimi vazirligi hamda Oliy taʼlim, fan va innovatsiyalar vazirligi bilan birgalikda: ikki hafta muddatda oliy malaka toifasiga (bosh oʻqituvchi lavozimiga) va kamida 15 yil ish stajiga ega boʻlgan pedagoglar toʻgʻrisida maʼlumotlar bazasini shakllantirsin; bir oy muddatda Iqtisodiyot va moliya vazirligi, Raqamli texnologiyalar vazirligi, tijorat banklari bilan birgalikda tegishli axborot tizimlarini “subsidiya.idm.uz” elektron platformasi bilan integratsiya qilinishini taʼminlasin. 5. Raqamli texnologiyalar vazirligi Adliya vazirligi, Iqtisodiyot va moliya vazirligi, Maktabgacha va maktab taʼlimi vazirligi, Oliy taʼlim, fan va innovatsiyalar vazirligi, Kambagʻallikni qisqartirish va bandlik vazirligi, tijorat banklari bilan birgalikda bir oy muddatda: Maktabgacha va maktab taʼlimi vazirligi, Oliy taʼlim, fan va innovatsiyalar vazirligi, Kambagʻallikni qisqartirish va bandlik vazirligining axborot tizimlarini davlat xizmatini koʻrsatish uchun zarur maʼlumotlarni taqdim etish uchun “Elektron hukumat” tizimining idoralararo integratsiyalashuv platformasiga integratsiya qilinishini; uy-joy sotib olish uchun subsidiya ajratish boʻyicha davlat xizmatini koʻrsatish YIDXP orqali joriy etilishini; YIDXPda davlat xizmatlari koʻrsatishning har bir bosqichida murojaatlarning koʻrib chiqilishini kuzatib borish tartibi joriy etilishini taʼminlasin. 6. Iqtisodiyot va moliya vazirligi bir oy muddatda “subsidiya.idm.uz” va “subsidyplatform.mf.uz” platformalarida uy-joy sotib olish uchun oliy malaka toifasiga (bosh oʻqituvchi lavozimiga) ega boʻlgan pedagoglarga subsidiya xabarnomalarini berish va subsidiya toʻlash boʻyicha qoʻshimcha modulni yaratsin. 7. Maktabgacha va maktab taʼlimi vazirligi, Oliy taʼlim, fan va innovatsiyalar vazirligi: tijorat banklari bilan birgalikda ushbu qarorning mazmun-mohiyati toʻgʻrisida pedagoglar oʻrtasida keng tushuntirish ishlarini tashkil etsin; 2027-yil 1-martga qadar mazkur qarorga muvofiq joriy etilayotgan subsidiya ajratish tartibini takomillashtirish, jumladan, ushbu dastur bilan turar joyga ega pedagoglarni ham qamrab olish boʻyicha takliflarni Vazirlar Mahkamasiga kiritsin. 8. Ushbu qarorning bajarilishini nazorat qilish Oʻzbekiston Respublikasi Bosh vazirining oʻrinbosari — iqtisodiyot va moliya vaziri J.A. Qoʻchqorov, maktabgacha va maktab taʼlimi vaziri E.G. Karimova hamda oliy taʼlim, fan va innovatsiyalar vaziri K.A. Sharipov zimmasiga yuklansin. 1. Mazkur Nizom ipoteka kreditlari boʻyicha boshlangʻich badalning 25 foiz qismini Davlat budjetidan qoplab berish uchun kamida 15 yil ish stajiga ega boʻlgan oliy malaka toifasiga (bosh oʻqituvchi lavozimiga) ega boʻlgan pedagog xodimlarni aniqlash mezonlari, ularga subsidiyalarni hisoblash va ajratish tartibini belgilaydi. 2. Ushbu Nizomda quyidagi asosiy tushunchalardan foydalaniladi: ariza beruvchi — ipoteka kreditlari boʻyicha boshlangʻich badalning bir qismini qoplash uchun subsidiya olish maqsadida ariza bilan murojaat qiluvchi, taʼlim tashkilotida faoliyat olib borayotgan oliy malaka toifasiga (bosh oʻqituvchi lavozimiga) ega 60 yoshgacha boʻlgan Oʻzbekiston Respublikasi fuqarosi (pedagog); boshlangʻich badal uchun subsidiya (keyingi oʻrinlarda — subsidiya) — Oʻzbekiston Respublikasi Iqtisodiyot va moliya vazirligi (keyingi oʻrinlarda — Iqtisodiyot va moliya vazirligi) tomonidan qayta moliyalashtirishning qonunchilik hujjatlarida belgilangan eng koʻp miqdorlari doirasida tijorat banklari tomonidan ajratiladigan ipoteka krediti boʻyicha shakllantirilishi lozim boʻlgan boshlangʻich badalning 25 foizi miqdorida Davlat budjetidan talabgorning bankda ochilgan tegishli hisobvaragʻiga oʻtkaziladigan mablagʻ; ishtirok etuvchi tijorat banklari — fuqarolar tomonidan birlamchi uy-joy bozorida tanlangan uy-joylarni sotib olishga ipoteka kreditini taqdim etuvchi tijorat banklari; masʼul tashkilotlar — ariza beruvchining arizasida koʻrsatilgan maʼlumotlarni ijtimoiy mezonlar asosida baholashga masʼul boʻlgan Oʻzbekiston Respublikasi Kambagʻallikni qisqartirish va bandlik vazirligi, Maktabgacha va maktab taʼlimi vazirligi, Oliy taʼlim, fan va innovatsiyalar vazirligi, Urbanizatsiya va uy-joy bozorini barqaror rivojlantirish milliy qoʻmitasi huzuridagi Kadastr agentligi hamda ishtirok etuvchi tijorat banklari; talabgor — mazkur Nizom talablariga muvofiq ipoteka kreditlari boʻyicha subsidiya ajratish toʻgʻrisidagi xabarnomani olgan ariza beruvchi; xabarnoma — ariza beruvchiga subsidiya ajratish yoki uni ajratishni rad etish toʻgʻrisida QR-kod qoʻyilgan, berilgan vaqtidan boshlab qonunchilik hujjatlarida belgilangan muddatlar davomida amal qiladigan hujjat. 3. Ushbu Nizomga muvofiq Iqtisodiyot va moliya vazirligi tomonidan qayta moliyalashtiriladigan ipoteka kreditlari bozor tamoyillariga asoslangan ipoteka kreditlari orqali aholini uy-joy bilan taʼminlash doirasida birlamchi uy-joy bozoridan kvartiralarni sotib olish uchun ajratiladi. 4. Subsidiya ariza beruvchining roʻyxatga olingan doimiy yashash joyidagi hudud (Qoraqalpogʻiston Respublikasi, viloyatlar va Toshkent shahri) doirasida qurilgan uy-joylar uchun yoʻnaltiriladi. Bunda subsidiya fuqaro roʻyxatga olingan doimiy yashash joyidagi hudud (Qoraqalpogʻiston Respublikasi, viloyatlar va Toshkent shahri) doirasida fuqarolarning talablaridan kelib chiqib ajratiladi. Toshkent shahrida doimiy roʻyxatga olingan fuqaro subsidiya dasturi doirasida Toshkent viloyatida qurilgan uy-joylarni ipoteka krediti asosida sotib olishga haqli. 5. Uy-joy sotib olish uchun oliy malaka toifasiga (bosh oʻqituvchi lavozimiga) ega boʻlgan pedagoglarga subsidiya ushbu Nizomga 1-ilovada keltirilgan sxemaga muvofiq ajratiladi. 6. Ariza beruvchi ipoteka kreditlari boʻyicha subsidiya olish uchun istalgan tuman (shahar) Davlat xizmatlari markaziga oʻzi kelib murojaat etadi yoki Yagona interaktiv davlat xizmatlari portalida (keyingi oʻrinlarda — YIDXP) davlat xizmatidan elektron tarzda foydalanish uchun roʻyxatdan oʻtadi. Oʻzi kelib murojaat etganda, Davlat xizmatlari markazi xodimi ariza beruvchi nomidan, YIDXP orqali murojaat qilinganda esa ariza beruvchi mustaqil ravishda ushbu Nizomga 2-ilovaga muvofiq davlat xizmatidan foydalanish uchun soʻrovnomani elektron tarzda toʻldiradi. Ariza beruvchidan soʻrovnomada qayd etilgan maʼlumotlardan tashqari boshqa hujjatlarni talab qilish taqiqlanadi. Davlat xizmatlari markazi va YIDXP orqali koʻrsatiladigan xizmatlarga hamda markaz tomonidan tegishli tashkilotlarga soʻrov yuborish orqali maʼlumotlarga bepul aniqlik kiritiladi. 7. Ariza beruvchi tuman (shahar) Davlat xizmatlari markazi yoki YIDXP orqali soʻrovnomada koʻrsatilgan maʼlumotlarning ishonchliligi va haqqoniyligi uchun javob beradi. Bunda YIDXPda ariza beruvchining avtomatik tarzda toʻldiriladigan maʼlumotlarining toʻgʻriligiga tegishliligi yuzasidan masʼul davlat organlari javobgar hisoblanadi. Ariza beruvchi davlat organlari va boshqa tashkilotlar xodimlarining xatti-harakatlari yuzasidan belgilangan tartibda shikoyat qilishi mumkin. 8. Davlat xizmatlari markazi va YIDXP orqali ariza topshirishning bosqichlari toʻliq yakunlangandan soʻng masʼul tashkilotlar soʻrovnomada koʻrsatilgan maʼlumotlarni ushbu Nizomga 3-ilovada keltirilgan ijtimoiy mezonlar asosida baholash uchun avtomatik tarzda shu kunning oʻzida Iqtisodiyot va moliya vazirligining “subsidiya.idm.uz” dasturiy taʼminot tizimiga (keyingi oʻrinlarda — dasturiy taʼminot tizimi), dasturiy taʼminot tizimi orqali esa masʼul tashkilotlarning axborot tizimlariga yuboradi. 9. Ariza beruvchining ijtimoiy mezonlarga muvofiq yoki muvofiq emasligi toʻgʻrisidagi maʼlumotlar masʼul tashkilotlarning axborot tizimlari orqali avtomatik ravishda tekshiriladi va ikki ish kuni ichida dasturiy taʼminot tizimiga yuboriladi. 10. Ariza baholash jarayoniga oʻtkazilishidan oldin Oʻzbekiston Respublikasi Adliya vazirligining “FHDY ning yagona elektron arxivi” axborot tizimi orqali ariza beruvchi va er (xotin) oʻrtasida rasmiy nikoh tuzilgani dasturiy taʼminot tizimi tomonidan avtomatik ravishda aniqlanadi. 11. Masʼul tashkilotlarning axborot tizimlari tomonidan quyidagi maʼlumotlar tekshiriladi va dasturiy taʼminot tizimiga taqdim etiladi: a) Oʻzbekiston Respublikasi Urbanizatsiya va uy-joy bozorini barqaror rivojlantirish milliy qoʻmitasi huzuridagi Kadastr agentligi — ariza beruvchi, shu jumladan, uning turmush oʻrtogʻining nomida respublikaning barcha hududlari miqyosida ikki va undan ortiq mulk huquqi bilan turar joy mavjud yoki mavjud emasligi; b) Oʻzbekiston Respublikasi Kambagʻallikni qisqartirish va bandlik vazirligi — ariza beruvchining pedagogik faoliyat boʻyicha kamida 15 yil ish stajiga ega yoki ega emasligi, shu jumladan, ariza topshirgan vaqtda faoliyat yuritayotgani; v) Oʻzbekiston Respublikasi Maktabgacha va maktab taʼlimi vazirligi, Oliy taʼlim, fan va innovatsiyalar vazirligi — tegishliligi boʻyicha ariza beruvchining oliy malaka toifasiga (bosh oʻqituvchi lavozimiga) ega pedagog ekanligi; g) ishtirok etuvchi tijorat banklari — ariza beruvchining kredit tarixi bank ichki talablariga muvofiqligi. 12. Ariza beruvchining arizasi uning YIDXPda qayd etilish ketma-ketligiga muvofiq masʼul tashkilotlarning axborot tizimlari orqali kelib tushgan maʼlumotlar asosida dasturiy taʼminot tizimi tomonidan ijtimoiy mezonlarga muvofiqligi avtomatik ravishda baholanadi. Bunda arizalarning YIDXPda qayd etilish ketma-ketligida ariza beruvchi, shu jumladan, uning turmush oʻrtogʻining nomida respublikaning barcha hududlari miqyosida mulk huquqi bilan turar joyi mavjud boʻlmagan ariza beruvchi arizasining navbatiga ustuvorlik beriladi. 13. Davlat xizmatlari markazi, YIDXP va masʼul tashkilotlar oʻrtasida axborot almashinuvi integratsiyalashgan tizim orqali amalga oshiriladi. 14. Ariza beruvchini ijtimoiy mezonlar boʻyicha baholashning adolatli va haqqoniyligi uchun tegishliligi boʻyicha axborot tizimlariga masʼul boʻlgan tashkilotning rahbari va xodimlari shaxsan javobgardir. Davlat xizmatlari markazi hisobot oyidan keyingi oyning 5-sanasidan kechiktirmagan muddatda masʼul tashkilotlar tomonidan arizalarni koʻrib chiqish holati boʻyicha masʼul tashkilot rahbarlariga tizimli ravishda maʼlumot kiritib boradi. 15. Ijtimoiy mezonlar asosida baholash natijalaridan kelib chiqib, ariza beruvchiga dasturiy taʼminot tizimi tomonidan ushbu Nizomga 4 va 4a-ilovalarda keltirilgan namunaviy shakllarga muvofiq subsidiya ajratish yoki subsidiya ajratishni rad etish toʻgʻrisidagi elektron QR-kod (matrik shtrixli kod) qoʻyilgan xabarnoma bir ish kuni ichida Davlat xizmatlari markaziga va YIDXPdagi shaxsiy manziliga yuboriladi. Arizada ariza beruvchi tomonidan davlat xizmatlarini koʻrsatishning natijasini olib ketishga masʼul shaxs koʻrsatilgan hollarda, davlat xizmatlarini koʻrsatishning natijasini ushbu shaxsga taqdim etishda tegishli ishonchnoma talab etilmaydi. 16. Ariza beruvchi baholash natijalari boʻyicha ijtimoiy mezonlarga mos kelgan taqdirda, talabgor sifatida tan olinadi. Bunda ariza beruvchining kredit tarixi kamida bitta ishtirok etuvchi tijorat bankining ichki qoidalariga muvofiq boʻlishi lozim. Subsidiya ajratish toʻgʻrisidagi xabarnomani olgan talabgorning boshqa istalgan ishtirok etuvchi tijorat bankidan ipoteka kreditini olish huquqi saqlab qolinadi. 17. Subsidiya ajratish toʻgʻrisidagi xabarnomada talabgorga ipoteka krediti ajratilishi ishtirok etuvchi tijorat banklari tomonidan koʻrib chiqilishi va ushbu xabarnoma kredit ajratilishini kafolatlamasligi belgilab qoʻyiladi. 18. Quyidagi hollarda ariza beruvchiga subsidiya ajratish dasturiy taʼminot tizimi orqali avtomatik tarzda rad etiladi: a) taqdim etilgan arizada koʻrsatilgan maʼlumotlar kamida bitta ijtimoiy mezonga mos kelmaganda; b) taqdim etilgan maʼlumotlar notoʻgʻri yoki soxta boʻlganda. Bunda ariza koʻrib chiqish jarayoniga oʻtkazilmaydi; v) boshqa uy-joy subsidiya dasturlari doirasida ariza beruvchining va (yoki) uning turmush oʻrtogʻining: subsidiyadan foydalangani aniqlanganda (avval olingan subsidiyali ipoteka kreditini soʻndirgan va uy-joy boshqa shaxsga begonalashtirib yuborilgan taqdirda ham); subsidiya ajratish toʻgʻrisidagi xabarnomasi amalda boʻlganda; subsidiya olish uchun topshirilgan arizasi koʻrib chiqish jarayonida boʻlganda; g) ariza beruvchining kredit tarixi dasturda ishtirok etuvchi tijorat banklarining ichki qoidalariga muvofiq boʻlmaganda; d) joriy yilda ajratiladigan subsidiya mablagʻlariga mutanosib ravishda subsidiyalar soni tugaganda. Bunda dasturiy taʼminot tizimi tomonidan barcha arizalarni koʻrib chiqish avtomatik tarzda toʻxtatiladi va rad etiladi; e) ariza beruvchi davlat dasturlari doirasida ajratiladigan ipoteka kreditlaridan foydalangani aniqlanganda. Bunda qarz oluvchi tomonidan 2024-yil 1-mayga qadar olingan kreditlar hisobga olinmaydi. 19. Har yili uy-joy dasturi doirasida oliy malaka toifasiga (bosh oʻqituvchi lavozimiga) ega boʻlgan pedagoglarga ajratilishi nazarda tutilgan subsidiya mablagʻlari miqdoriga mutanosib ravishda subsidiya ajratish toʻgʻrisidagi xabarnomalar taqdim etilgan taqdirda, dasturiy taʼminot tizimida arizalar qabul qilinishi avtomatik ravishda toʻxtatiladi. Ushbu bandda koʻrsatilmagan boshqa asoslar boʻyicha subsidiya ajratish rad etilishiga yoʻl qoʻyilmaydi. 20. Ushbu Nizomga muvofiq ajratiladigan subsidiya bir oilaga (eri yoki xotiniga) faqat 1 (bir) marta beriladi. Bunda talabgor foydalanmagan subsidiya ajratish toʻgʻrisidagi xabarnomani oʻz xohishiga koʻra Davlat xizmatlari markazi yoki YIDXP orqali elektron ariza bilan murojaat qilgan holda rad etishi mumkin. Talabgorning subsidiya ajratish toʻgʻrisidagi xabarnomani bekor qilish haqidagi arizasi kelib tushgan kundan boshlab besh ish kuni ichida Iqtisodiyot va moliya vazirligi tomonidan bekor qilinadi. Bunda xabarnoma bekor qilingan taqdirda, subsidiya ajratish parametrlarida rad etilgan subsidiya mablagʻlariga mutanosib ravishda subsidiyalar soni qayta inobatga olinadi. 21. Subsidiya ajratishni rad etish toʻgʻrisidagi xabarnomani olgan ariza beruvchi ushbu Nizomda belgilangan umumiy tartibda takroran murojaat qilishga haqli. 22. Vazirlar Mahkamasining 2020-yil 25-martdagi 182-son qarori bilan tasdiqlangan Uy-joy sotib olish uchun fuqarolarga subsidiya toʻlash tartibi toʻgʻrisidagi nizomda belgilangan tartibga muvofiq: ariza beruvchining murojaatiga asosan arizani koʻrib chiqish davri yakunlanguniga qadar masʼul tashkilotlarning elektron maʼlumotlar bazasida xatolik tufayli notoʻgʻri xulosa shakllangan taqdirda, Komissiya raisining dasturiy taʼminot tizimida yaratilgan va elektron raqamli imzo (keyingi oʻrinlarda — ERI) bilan tasdiqlangan murojaatiga asosan dasturiy taʼminot tizim administratori tomonidan maʼlumotlarga tuzatish kiritish uchun bir qadam ortga qaytariladi; “Xalqparvar” komissiyalari yoki sud qarorlari bilan xato ajratilgan deb topilgan subsidiya xabarnomalarini dasturiy taʼminotdan toʻgʻridan-toʻgʻri bekor qilish va toʻlovlarni toʻxtatish Komissiya raisining dasturiy taʼminot tizimida yaratilgan va ERI bilan tasdiqlangan murojaatiga asosan tizim administratori tomonidan amalga oshiriladi. Bunda masʼul tashkilot tuzatish kiritish uchun qaytarilgan maʼlumotlarni tizimga qayta kiritish huquqiga ega. “Xalqparvar” komissiyalari yoki sud qarorlari bilan xato ajratilgan deb topilgan subsidiya xabarnomalari bekor qilingan taqdirda, Komissiya uch ish kuni ichida fuqaro va xizmat koʻrsatuvchi tijorat bankini xabardor qiladi. 23. Davlat xizmatlari markazi yoki YIDXPdan subsidiya ajratish toʻgʻrisidagi xabarnomani olgan talabgor uy-joyni ipoteka krediti orqali sotib olish boʻyicha qurilish (pudrat) tashkiloti bilan birlamchi shartnoma tuzadi. Bunda subsidiya xabarnomasini olgunga qadar qurilish (pudrat) tashkiloti bilan tuzilgan investitsiya shartnomasi, ulush kiritish asosida tuzilgan shartnomalar hamda subsidiya xabarnomasining muddati doirasida tuzilgan birlamchi shartnoma ham inobatga olinadi. Sotib olinadigan uy-joy uchun ajratiladigan ipoteka krediti miqdori tijorat banklari tomonidan belgilangan tartibda ariza beruvchi va birgalikda qarz oluvchining (kafilning) toʻlov qobiliyatidan kelib chiqib aniqlanadi. Foiz toʻlovlarini hisoblash ajratiladigan ipoteka krediti qiymatiga muvofiq hisoblanadi. Bunda tijorat banki tomonidan ajratiladigan ipoteka krediti miqdori joriy yil uchun belgilangan ipoteka kreditining eng koʻp miqdoridan oshib ketmasligi shart. 24. Ipoteka kreditini belgilangan tartibda rasmiylashtirish uchun talabgor xabarnoma amal qilish muddatining oxirgi kunigacha boʻlgan muddatda istalgan ishtirok etuvchi tijorat bankiga: uy-joy sotib olish uchun subsidiya ajratish toʻgʻrisidagi xabarnomani va uy-joyni ipoteka shartlari asosida sotib olish boʻyicha qurilish (pudrat) tashkiloti bilan tuzilgan birlamchi shartnomani hamda fuqaro oʻziga tegishli boʻlgan badal mablagʻlarini bankdagi hisobvaragʻiga joylashtirgani yoki qurilish (pudrat) tashkilotiga toʻlanganini tasdiqlovchi hujjatni; ipoteka krediti boʻyicha birgalikda qarz oluvchining (kafilning) tegishli maʼlumotlarini taqdim qiladi. 25. Ishtirok etuvchi tijorat banki tegishli hujjatlar toʻliq taqdim qilingandan soʻng besh ish kuni ichida qarz oluvchiga kredit berish masalasini oʻrganib chiqadi hamda arizani qanoatlantirish yoki uni rad etish toʻgʻrisida qaror qabul qiladi. Bunda ariza qanoatlantirilgan taqdirda, notarial harakatlarni amalga oshirish uchun ipoteka kreditini ajratish toʻgʻrisida ariza beruvchiga kafolat xatini taqdim etadi. 26. Talabgor qurilish (pudrat) tashkiloti bilan notarial tasdiqlangan uy-joyning oldi-sotdi shartnomasini hamda koʻchmas mulkka boʻlgan huquqni tasdiqlovchi kadastr hujjatlarini ipoteka kreditini ajratish toʻgʻrisidagi kafolat xatida koʻrsatilgan muddat doirasida tijorat bankiga yetkazadi. 27. Ipoteka krediti boʻyicha boshlangʻich badal summasi ipoteka kreditlarini qayta moliyalashtirishning eng koʻp miqdorlari doirasida ajratiladigan ipoteka krediti miqdoridan kelib chiqib hisoblanadigan uy-joy qiymatining 15 foizi miqdorida aniqlanadi. Bunda ajratilgan ipoteka krediti boʻyicha: boshlangʻich badalning 25 foizi Oʻzbekiston Respublikasi Davlat budjeti mablagʻlari hisobidan; boshlangʻich badal ushbu bandga muvofiq aniqlanadigan boshlangʻich badal summasidan oshib ketgan taqdirda, qolgan qismi talabgorning oʻz mablagʻlari hisobidan boshlangʻich badal summasini oshirish orqali qoplanadi. 28. Kvartiralarni sotib olish uchun ajratiladigan ipoteka krediti boʻyicha boshlangʻich badalning 25 foiz qismini qoplash uchun toʻlanadigan subsidiya summasi quyidagi formula orqali aniqlanadi: bunda: SM — ipoteka krediti boʻyicha boshlangʻich badalning 25 foiz qismini qoplash uchun toʻlanadigan subsidiya summasi; KS — ipoteka krediti shartnomasida ajratiladigan ipoteka kreditining eng koʻp miqdori. 29. Sotib olinadigan kvartira boʻyicha talabgor tomonidan toʻlanishi lozim boʻlgan boshlangʻich badal toʻliq shakllantirilgandan soʻng ishtirok etuvchi tijorat banki talabgor bilan bir ish kuni ichida ipoteka kreditini rasmiylashtiradi. 30. Talabgor tomonidan sotib olinadigan kvartiraning talabgor nomiga rasmiylashtirilgan kadastr hujjatlari taqdim etilgandan soʻng tijorat banki bir ish kuni ichida Iqtisodiyot va moliya vazirligining “subsidyplatform.mf.uz” toʻlov platformasi (keyingi oʻrinlarda — toʻlov platformasi) orqali boshlangʻich badalning bir qismini qoplash uchun kadastr hujjatlarini ilova qilgan holda subsidiyani toʻlashga buyurtmanomani yuboradi. Bunda toʻlov platformasi orqali ishtirok etuvchi tijorat banki tomonidan kiritilgan buyurtmanomalar Oʻzbekiston Respublikasining respublika budjeti mablagʻlari hisobidan toʻlab berilishi boʻyicha Davlat moliyasini boshqarishning axborot tizimida avtomatik tarzda toʻlov topshiriqnomasi shakllantiriladi. Ishtirok etuvchi tijorat banki taqdim etilgan ipoteka krediti summasi va boshlangʻich badalning bir qismini qoplash uchun ajratilgan subsidiya miqdori toʻgʻri hisoblanishiga javob beradi. 31. Iqtisodiyot va moliya vazirligi besh ish kuni ichida sotib olinadigan uy-joy (kvartira) uchun ajratilgan ipoteka krediti boʻyicha boshlangʻich badalning bir qismini qoplash uchun subsidiya summasini ishtirok etuvchi tijorat banki tomonidan koʻrsatilgan hisobvaraqqa oʻtkazib beradi. 32. Oʻzbekiston Respublikasi Davlat budjeti mablagʻlari hisobidan talabgorga tijorat bankida ochilgan hisobvaraqqa oʻtkazib berilgan boshlangʻich badal uchun subsidiya faqat boshlangʻich badal sifatida shakllantiriladi va ipoteka krediti mablagʻlari bilan bir vaqtda qurilish (pudrat) tashkilotiga oʻtkazib beriladi. Mazkur mablagʻni boshqa maqsadlarga yoʻnaltirish taqiqlanadi. 33. Boshlangʻich badalning bir qismini qoplash uchun subsidiya oʻtkazilgan kundan boshlab oʻttiz kun ichida undan foydalanilmagan taqdirda, ishtirok etuvchi tijorat banki subsidiyani Oʻzbekiston Respublikasining respublika budjetiga qaytaradi. Bunda ishtirok etuvchi tijorat banki tomonidan ushbu bandning birinchi xatboshisida nazarda tutilgan muddat oʻtgandan soʻng uch ish kuni ichida ajratilgan subsidiya Oʻzbekiston Respublikasining respublika budjetiga qaytarilmagan taqdirda, har bir kechiktirilgan kun uchun ushbu qaytarilmagan subsidiyaning 0,033 foizi miqdorida penya hisoblanadi. 34. Iqtisodiyot va moliya vazirligining toʻlov platformasi orqali fuqarolarga ipoteka kreditlari boʻyicha boshlangʻich badal toʻlovlarining bir qismini qoplash uchun Oʻzbekiston Respublikasi Davlat budjetidan toʻlab berilgan subsidiyalar toʻgʻrisidagi maʼlumotlar Soliq qoʻmitasining axborot tizimlariga onlayn tarzda uzatib boriladi. 35. Ishtirok etuvchi tijorat bankining ichki siyosatida belgilangan muddatlarda ipoteka kreditlari boʻyicha toʻlovlarni surunkali ravishda toʻlamaslik oqibatida bekor qilingan ipoteka krediti shartnomalari boʻyicha undiriladigan mablagʻlar (shu jumladan, garovdagi uy-joyning sotilishi) hisobidan talabgorga boshlangʻich badal uchun ajratilgan subsidiya ipoteka krediti boʻyicha garovga qoʻyilgan uy-joyning sotilgan qiymatidan belgilangan tartibda Oʻzbekiston Respublikasining respublika budjetiga ushbu banklar tomonidan toʻliq miqdorda qaytariladi. 36. Oʻzbekiston Respublikasi Davlat budjetidan subsidiya ajratilishi, talabgorlarga subsidiya hisoblanishi va toʻlanishi yuzasidan qonunchilik hujjatlarida belgilangan tartibda nazorat amalga oshiriladi. 37. Ushbu Nizom talablari buzilishida aybdor boʻlgan shaxslar qonunchilik hujjatlarida belgilangan tartibda javob beradilar.